

昨日啱啱完成咗我哋 #網絡研討會Webinar系列 嘅第六場,眨下眼,原來呢個系列已經嚟到 #6 啦,即係我哋呢個網上活動已經做咗6個月了。回想返當初點解會有喺網上搞研討會呢個念頭,就諗返起我哋自2020年2月開始嘅「 #抗疫之旅」(大家都辛苦了)-我哋諗住既然要留喺屋企抗疫,不如就同大家喺網上見吓面傾吓偈,同時用另一個形式喺社區度介紹及推廣吓 #音樂應用 同 #音樂治療,拉近治療師同社會大眾嘅距離。喺籌備嘅過程當中,我哋同時發現音樂治療廣東話嘅資源比較貧乏,我哋就想藉此為 #廣東話社區 慢慢建立一個 #音樂治療資訊database。
經過一番籌備之後,我哋喺2020年5月小試牛刀,做咗第一場網絡研討會,題目係《以音樂促進身心靈健康-不同人生階段的音樂應用》。完成之後發覺效果唔錯,滿足到我哋想推廣 #音樂生活應用 同音樂治療呢個目的嘅同時,社會大眾對呢個互動模式反應都非常正面,令我哋明白到原來網絡世界都係我哋呢啲咁hands on專業嘅一個可行嘅推廣渠道。多謝各界朋友嘅支持,經過商討同調配資源之後,我哋就每月一「研」,直到而家做咗半年啦!
喺設計呢半年網絡研討會題目嘅時候,其實我哋都真係落咗唔少功夫架,由第一場關於人生階段嘅音樂應用,去到啱啱完成嘅個案分享長者篇,每一場都俾咗機會我哋兩位 #音樂治療師 去回顧同反思我哋呢十幾年音樂治療工作生涯嘅種種。當中如果有追開post嘅朋友仔就知道我哋自網絡研討會Webinar系列3開始就以講故仔嘅形式將音樂治療以個案形式呈現喺大家面前-網絡研討會Webinar系列3-6就好似我哋兩位治療師嘅「歷史大回顧」咁,我哋要喺咁多年嘅經驗當中將最特別最有talking point嘅個案喺一小時嘅研討會當中同大家分享,好多時都真係 #魚與熊掌,非常之難取捨。所以話每一場嘅網絡研討會Webinar都係我哋精心之作嘅寶貝,都真係絕對冇誇張架。
有參加過我哋網絡研討會Webinar系列而又心水清嘅朋友仔都應該記得我哋每一場研討會都有錄影嘅。咁可能你會問:錄影咗嘅片段去咗邊呢?之前咪講過話我哋想慢慢建立一個廣東話嘅音樂治療資訊database嘅,我哋所有嘅研討會錄影就係為咗建立呢個資料庫而做嘅-所有剪輯嘅工作都密鑼緊鼓進行中,不過 #精華片段 就已經準備就緒可以俾大家率先睇嘞!有興趣想率先重溫之前嘅研討會場次可以稍移玉步去我哋網站先享受我哋嘅精華片段,並且留言話俾我哋知有冇邊一場研討會想睇返足本先,咁我哋可能可以稍作安排將嗰啲場次先上架,俾大家可以 #足本重溫 ~
www.icat.com.hk -> 網上平台 -> 網上重溫
#icathk #icathk2020 #香港創意藝術治療中心 #音樂治療 #musictherapy #註冊音樂治療師 #網絡研討會Webinar系列 #網絡研討會Webinar系列半年有感 #網上平台 #網上重溫 #廣東話音樂治療資訊 #廣東話音樂治療資訊database #精華片段率先睇 #足本重溫 #音樂應用 #音樂治療推廣 #音樂治療介紹 #音樂生活應用 #走進社區


Our bi-monthly blog to keep you up-to-date with our latest happenings!
Archives
September 2021
Categories